Eurystheus sa schováva do vázy (Louvre)
**Eurystheus** alebo **Eurysteus** (starogr. *Εὐρυσθεύς* – *Eurystheus*, lat. *Eurystheus*) je v gréckej mytológii syn kráľa Sthenela a jeho manželky Nikippy, bol vnukom Persea. Bol to mykénsky kráľ.

Vládca mužov z Diovho rodu
--------------------------

Eurystheov osud nalinkovala bohyňa Héra ešte pred jeho narodením. Stalo sa to, čo často predtým aj potom – jej manžel, najvyšší boh Zeus sa zamiloval do krásnej Alkmény, dcéry mykénskeho kráľa Elektryóna a spojil sa s ňou, keď na seba vzal podobu jej manžela, tirynthského kráľa Amfitryóna. Alkména po príslušnej dobe porodila hneď dvoch synov – Herakla a hneď po ňom Ifikla.

Tesne pred ich narodením však najvyšší boh Zeus v rade bohov hrdo vyhlásil, že "*práve dnes uzrie svetlo sveta najväčší hrdina*". To však neušlo jeho manželke Hére, ktorej sledovanie manželových záletov stálo veľa úsilia, ale aj jej dalo veľa praktických skúseností. Samozrejme v tom správne vytušila podstatu veci a rozhodla sa manželovi pomstiť. Ľsťou vymámila z Dia prísahu, že kto sa toho dňa narodí, bude vládnuť všetkým mužom z Diovho rodu. A Zeus odprisahal.

Héra bez meškania zariadila, aby sa Sthenelovej manželke Nikippé ten istý deň narodil syn, aj keď mal ešte dva mesiace času. Naopak Alkménin pôrod pozdržala. A tak sa stalo, že sa narodil Sthenelov syn Eurystheus a až po ňom Diov potomok Herakles. A presne podľa Diovej prísahy stal sa Herakles služobníkom Eurysthea, a ani sám najvyšší boh s tým nič nemohol urobiť.

Trest za vraždy
---------------

Kým mali mladíci osemnásť rokov, život im plynul v pokoji, potom sa ešte vydal Herakles na skusy, našiel si manželku Megaru, mali spolu troch synov a viedol usporiadaný pokojný život, kým opäť nezasiahla Héra. Zoslala na neho šialenstvo, v ktorom svojich synov aj dve deti svojho brata Ifikla zabil. Hneď potom mu rozum vrátila. Veštba stanovila, že má svoje zločiny odčiniť v službách mykénskeho kráľa Eurysthea.

Eurystheus mal z Herakla strach, preto mu ani svoje rozkazy nehovoril osobne, ale cez svojho hlásateľa Koprea. Vymýšľal ich ale nebojácne a s chuťou. Každá úloha stála za to, všetky boli pre normálneho smrteľníka nesplniteľné.

Zároveň s veľkou chuťou Herakla urážal a ponižoval.

Dvanásť úloh pre Herakla:

1. *zabiť nemejského leva,*
2. *zabiť lernskú hydru,*
3. *chytiť zlatorohú Artemidinu laň z Keriney,*
4. *polapiť obávaného erymanthského kanca z arkádskych hôr,*
5. *vyčistiť chliev kráľa Augiáša z Elidy,*
6. *zahnať ľudožravé stymfalské vtáky zasvätené Areovi,*
7. *priviesť do Mykén krétskeho býka,*
8. *priviesť ľudožravé kone tráckeho kráľa Diomeda,*
9. *priniesť od kráľovnej Amazoniek Hippolyty Areov pás,*
10. *prihnať do Mykén stádo dobytka, ktoré pásol netvor Geryón a jeho dvojhlavý pes Orthos,*
11. *získať zlaté jablká zo záhrady Hesperidiek,*
12. *priviesť z podsvetia trojhlavého psa Kerbera.*

Eurystheova smrť
----------------

Zbabelý Eurystheus posielal Herakla plniť životu nebezpečné úlohy, ale sám sa bál čo i len pozrieť na výsledky ich splnenia. Ani s Heraklom sa nedokázal stretnúť tvárou v tvár. Niektoré verzie uvádzajú, že sa vo svojej prechodnej moci vyžíval natoľko, že žiadal, aby mu slúžili aj Heraklove deti. Vyhnal ich vraj z Heraklovho hradu Tirynthu, prenasledoval ich až do Atén, kde Aténčanov potom žiadal o ich vydanie. Dokonca kvôli nim pritiahol s veľkým vojskom. Aténčania ho porazili aj s pomocou bohov, o posledné sympatie bohov sa Eurystheus sám pripravil: Heraklov synovec Iolaos ho priviedol do mesta ako zajatca.

Heraklova matka Alkména pod dojmom stále živých spomienok na urážky a ponižovanie jej syna sa neovládla, vyškriabala mu oči a prebodla ho dýkou. Tak sa zavŕšil život neslávneho pána, ktorý vlastnil krátky čas slávneho sluhu.

Odraz v umení
-------------

Nie je toho veľa, čo sa z antiky zachovalo, snáď najznámejšia je maľba vázy:

* *Herakles prináša Eurystheovi erymanthského kanca*(z 5. stor. Kr.), na ňom je zobrazený vydesený Eurystheus ukrytý vo váze.

Ak zostal Eurystheus v povedomí, potom len ako symbol spupného a zbabelého vládcu.

Pozri aj
--------

* Zoznam kráľov Mykén

Literatúra
----------

* *Slovník antické kultury*. Praha : Svoboda, 1974. 717 s.
* Vojtech Zamarovský, *Bohové a hrdinové antických bájí*
* Graves, Robert, *Řecké mýty*, 2004, ISBN 80-7309-153-4
* Houtzager, Guus, *Encyklopedie řecké mytologie*, ISBN 80-7234-287-8
* Gerhard Löwe, Heindrich Alexander Stoll, *ABC Antiky*

Iné projekty
------------

Commons
* Spolupracuj na Commons Commons ponúka multimediálne súbory na tému **Eurystheus**

Zdroj
-----

* *Tento článok je čiastočný alebo úplný preklad článku Eurystheus na českej Wikipédii.*